ว่าที่กรรมการการเลือกตั้ง 5 คน ลงมติเลือก นายอิทธิพร บุญประคอง เป็นประธานกรรมการการเลือกตั้ง
ว่าที่กรรมการการเลือกตั้ง 5 คน ลงมติเลือก นายอิทธิพร บุญประคอง เป็นประธานกรรมการการเลือกตั้ง

ผู้ได้รับความเห็นชอบจากสภานิติบัญญัติแห่งชาติ ให้ดำรงตำแหน่งกรรมการการเลือกตั้ง (กกต.) ทั้ง 5 คน ประกอบด้วย นายสันทัด ศิริอนันต์ไพบูลย์ นายอิทธิพร บุญประคอง นายธวัชชัย เทอดเผ่าไทย นายฉัตรไชย จันทร์พรายศรี และนายปกรณ์ มหรรณพ ได้ประชุมเพื่อดำเนินการเลือกกันเองให้คนหนึ่งเป็นประธานกรรมการการเลือกตั้งตามรัฐธรรมนูญแห่งราชอาณาจักรไทย มาตรา 204 มาตรา 206 ประกอบมาตรา 217 และพระราชบัญญัติประกอบรัฐธรรมนูญว่าด้วยคณะกรรมการการเลือกตั้ง พ.ศ.2560 มาตรา 12 วรรคเก้า โดยปรากฎว่า ที่ประชุมมีมติเลือก นายอิทธิพร บุญประคอง เป็นประธานกรรมการการเลือกตั้ง

ทั้งนี้ สำนักงานเลขาธิการวุฒิสภา ปฏิบัติหน้าที่สำนักงานเลขาธิการสภานิติบัญญัติแห่งชาติ จะได้กราบเรียนผลการเลือกกันเองให้คนหนึ่งเป็นประธานกรรมการการเลือกตั้ง ของผู้ได้รับความเห็นชอบจากสภานิติบัญญัติแห่งชาติให้ดำรงตำแหน่งกรรมการการเลือกตั้งทั้ง 5 คนให้ประธานสภานิติบัญญัติแห่งชาติทราบ เพื่อจะได้ดำเนินการนำความขึ้นกราบบังคมทูลเพื่อทรงพระกรุณาโปรดเกล้าฯ แต่งตั้งประธานกรรมการและกรรมการการเลือกตั้งต่อไป